**Construcțiile verbului**

**Construcția activă**:

* *Acțiunea făcută de subiectul gramatical se răsfrânge asupra unui obiect.*
* Subiectul gramatical poate fi exprimat sau neexprimat.
* Verbele la construcție activă nu au o marcă specifică.
* Ex. Părinții îi **laudă** *pe copiii* harnici.

**Construcția pasivă**:

* *Acțiunea făcută de subiectul logic (complementul de agent) se răsfrânge asupra subiectului gramatical.*
* Complementul de agent este partea secundară de propoziție care arată cine face acțiunea care se răsfrânge asupra subiectului; răspunde la întrebările: de către cine? de către ce?
* Se formează cu verbul auxiliar *a fi*, care indică modul, timpul, numărul și persoana, urmat de *participiul verbului de conjugat*, care se acordă în gen și număr cu subiectul gramatical.
* Pentru a nu confunda predicatul verbal exprimat prin verb la construcția pasivă (*a fi* – verb auxiliar) cu predicatul nominal (*a fi* – verb copulativ) se verifică posibilitatea / imposibilitatea includerii în context a unui complement de agent.
* Compară: **a.** *Mama citește o carte*. **b.** *Cartea este citită de mama*.
* În propoziția **a.**, substantivul *mama* are funcția sintactică de subiect (arată cine face acțiunea care se răsfrânge asupra obiectului), iar substantivul *carte* are funcția sintactică de complement direct.
* Schimbând construcția verbului, complementul direct devine subiect, iar acțiunea este făcută de complementul de agent și se răsfrânge asupra subiectului: *cartea* = subiect, de (către) *mama* = complement de agent.

**Construcția reflexivă. Pronumele reflexiv – marcă a construcției reflexive**:

* *Acțiunea este făcută de subiectul gramatical și se răsfrânge tot asupra subiectului.*
* În conjugarea la construcția reflexivă verbele sunt însoțite de pronume reflexive.
* Spre deosebire de pronumele personale, pronumele reflexive **au același număr și aceeași persoană cu subiectul**. (*Vă* *amintiți* bine. vs *Vă* vorbește.
* Pronumele reflexive care însoțesc verbul sunt marcă a construcției reflexive; nu au funcție sintactică și au forme numai pentru cazurile acuzativ (*mă, te, se, ne, vă se*) și dativ (*îmi, îți, își, ne, vă, își*).
* Ex. El **se laudă** mereu cu premiul obținut.